DA Den Europæiske Unions Tidende CE 84/561

(2004/C 84 E/0639)

SKRIFTLIG FORESPØRGSEL E-0273/04

af Stefano Zappalà (PPE-DE) til Kommissionen

(5. februar 2004)

Om: Automar srl — forhandler af Mercedes Benz motorkøretøjer

1. Selskabet Automar srl har hovedsæde i Via SS 148 Pontina nr. 41 i Latina, Italien.

2. Siden 1968 har selskabet været eneforhandler for salg og assistance i Latina og provinsen for Mercedes Benz personbiler og industrikøretøjer.

3. Siden 1997 har denne autorisation været begrænset til personbiler.

4. Selskabet har for øjeblikket en omsætning på ca. 15 mio. EUR om året og beskæftiger cirka 50 ansatte.

5. I tidsrummet 1997-2000 investerede Automar på grundlag af denne agenturaftale 3,5 mio. EUR i teknologisk modernisering og nye tjenester. Alle disse initiativer blev godkendt og/eller støttet af moderselskabet.

6. Den 19. september 2002 opsagde Daimler Chrysler Italia spa ensidigt aftalen på grundlag af bestemmelserne i forordning (EF) nr. 1400/2002 (1) og gav 12 måneders opsigelsesvarsel.

7. I 2001, mens aftalen stadig var i kraft, undertegnede Daimler Chrysler Italia spa en koncessionsaftale med et andet selskab, der solgte biler til en værdi af ca. 2,6 mio. EUR.

8. Automar protesterede mod dette forretningsforhold i august 2002.

9. Daimler Chrysler Italia spa ændrede sit forhold til den nye forhandler ved at oprette et nyt selskab med forhandleren og samtidig beholde 51 % af aktierne i selskabet.

10. Daimler Chrysler Italia spa tilbød Automar at oprette et nyt selskab på dets egne vilkår eller overtage Automar til en meget lav pris.

11. I overensstemmelse med forordning (EF) nr. 1400/2002 anmodede Automar om et eftersalgsmandat, som blev afslået af mandanten, som simpelt hen suspenderede salget af reservedele og tilbehør fra 22. september til 1. oktober 2003.

— Mener Kommissionen, at ovenstående er lovligt, og i bekræftende fald, bør der ikke gives et opsigelsesvarsel på 24 i stedet for 12 måneder?

— Anser Kommissionen det for nødvendigt at gribe ind for at sørge for, at fællesskabsbestemmelserne bliver overholdt?

Svar afgivet på Kommissionens vegne af Mario Monti

(11. marts 2004)

Det skal først understreges, at bilproducenter i lighed med andre leverandører normalt frit kan distribuere deres produkter, såfremt distributionssystemet ikke er strid med EF-traktatens artikel 81 og 82. De kan derfor vælge at distribuere deres produkter gennem deres egne kanaler eller gennem uafhængige bilforhandlere. Kommissionen gør i denne forbindelse opmærksom på, at en bilfabrikants beslutning om at opbygge en mere vertikal integreret distributionsstruktur normalt er forenelig med forordning (EF) nr. 1400/2002 (2) samt den tidligere forordning (EF) nr. 1475/95 (3).

Det bemærkes endvidere, at begge forordninger dækker kvantitative selektive distributionssystemer, der giver bilproducenter mulighed for at fastsætte antallet af forhandlere i deres net. Det kan også ske ved opsigelse af kontrakter under forudsætning af, at visse opsigelsesfrister overholdes. Da Automars forhandleraftale blev opsagt, inden forordning (EF) nr. 1400/2002 (4) trådte i kraft, er det forordning (EF) nr. 1475/95, der finder anvendelse i denne sag. Ifølge artikel 5, stk. 2, afsnit 2, i forordning (EF) nr. 475/95 (5), bør opsigelsesperioden normalt ikke være under 2 år, hvis aftalen er indgået for en ubestemt periode. Forordningen indeholdt dog visse undtagelser (6). Den vigtigste var i tilfælde af behov for at reorganisere hele eller en væsentlig del af nettet, hvor opsigelsesfristen kunne nedsættes til et år. Hvorvidt denne undtagelse gælder for Automars situation må komme an på en nærmere undersøgelse af sagens omstændigheder (7).

Hvad angår udnævnelsen af en ny forhandler i 2001, medens forhandleraftalen med Automar Srl stadig var gældende, er det kun en national domstol, der på baggrund af den gældende civilretlige lovgivning kan afgøre, om der er tale om kontraktbrud.

Hvad angår Automars anmodning om en eftersalgskontrakt, skal det først bemærkes, at Mercedes Benz principielt (8) skal anvende et kvalitativt selektivt distributionssystem, inden det autoriserede eftersalgsnet er omfattet af forordning (EF) nr. 1400/2002. I et sådan system skal udvælgelseskriterierne være begrænset til, hvad der kræves på grund af produktets art, de skal være ens for alle potentielle reparatører og må ikke anvendes på en diskriminerende måde. Mercedes Benz skal derfor tillade alle reparatører, der opfylder disse kriterier, at fungere som autoriserede reparatører, herunder også de autoriserede forhandlere, hvis forhandlerkontrakter er opsagt, men som ønsker at fortsætte som autoriserede reparatører (9). Det skal understreges, at disse bestemmelser kun er gældende fra 1. oktober 2003, hvis der er tale om allerede eksisterende aftaler (10).

Det bemærkes, at de særlige problemer, der rejses af det ærede medlem, formentlig vil blive bedre belyst af de nationale konkurrencemyndigheder eller en national dommer, da der er tale om en praksis med begrænset geografisk virkning og om spørgsmål omkring kontraktforhold.

(1) EFT L 203 af 1.8.2002, s. 30.

(2) Kommissionens forordning (EF) nr. 1400/2002 af 31. juli 2002 om anvendelse af traktatens artikel 81, stk. 3, på kategorier af vertikale aftaler og samordnet praksis inden for motorkøretøjsbranchen, EFT L 203 af 1.8.2002.

(3) Kommissionens forordning (EF) nr. 1475/95 af 28. juni 1995 om anvendelse af EF-traktatens artikel 81, stk. 3, på kategorier af salgs- og serviceaftaler vedrørende motorkøretøjer, EFT L 145 af 29.6.1995.

(4) I henhold til artikel 12 i forordning (EF) nr. 1400/2002, forordningen trådte i kraft 1. oktober 2002.

(5) Denne forordning var gældende 19. september 2002, da forordning (EF) nr. 1400/2002 trådte i kraft 1. oktober 2002 og først var gældende for eksisterende aftaler fra 1. oktober 2003 (artikel 12 og 10 i forordning (EF) nr. 1400/2002).

(6) Se artikel 5, stk. 2, 2 og 5, stk. 3.

(7) Kommissionen gav sin fortolkning af undtagelsen vedrørende reorganisation af net i den forklarende brochure til forordning (EF) nr. 1475/95 [distribution af motorkøretøj (forordning (EF) nr. 1475/95). Forklarende brochure (IV/9509/95DA), der er offentliggjort på internettet: http://europa.eu.int/comm/competition/car_sector/distribution/#reg_1475_95]. Se især svar på spørgsmål nr. 16.

(8) Det afhænger af den markedsandel, som leverandørens net af autoriserede reparatører har for reparationer, der gennemføres på alle biler af det omhandlede mærke (se svar på spørgsmål 72 i den forklarende brochure). Hvis denne markedsandel overstiger 30 %, er det kun et kvalitativt selektivt net, der er omfattet af gruppefritagelsen (se artikel 3, stk. 1, i forordning (EF) nr. 1400/2002).

(9) Se artikel 3, stk. 1 og 1, stk. 1, litra h), i forordning (EF) nr. 1400/2002 samt svar på spørgsmål nr. 72-74 i den forklarende brochure til forordning (EF) nr. 1400/2002 2002 (distribution og servicering af motorkøretøjer i EU. Forklarende brochure, offentliggjort på internettet: http://europa.eu.int/comm/competition/car_sector/).

(10) Se artikel 10 i forordning (EF) nr. 1400/2002 og tilsvarende svar på spørgsmål 22 og 23 i forklarende brochure til forordning (EF) nr. 1400/2002 som nævnt ovenfor.